RÅDETS AFGØRELSE af 21. november 1996 om ændring af afgørelse 93/246/EØF om vedtagelse af anden fase af programmet for tværeuropæisk samarbejde inden for de videregående uddannelser (TEMPUS II) (1994-1998) (96/663/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3),

under henvisning til udtalelse fra Regionsudvalget (4), og

ud fra følgende betragtninger:

(1) Rådet vedtog den 18. december 1989 forordning (EØF) nr. 3906/89 om økonomisk bistand til Republikken Ungarn og Folkerepublikken Polen (5), som åbner mulighed for bistand til økonomiske og sociale reformer på områder, som bl.a. omfatter uddannelsessektoren, i landene i Central- og Østeuropa;

(2) Rådet vedtog den 19. juli 1993 forordning (Euratom, EØF) nr. 2053/93 om faglig bistand til den økonomiske reform- og genopretningsproces i de uafhængige stater i det tidligere Sovjetunionen og i Mongoliet (6);

(3) Rådet vedtog den 29. april 1993 afgørelse 93/246/EØF om vedtagelse af anden fase af programmet for tværeuropæisk samarbejde inden for de videregående uddannelser (TEMPUS II) (7) for en fireårig periode fra 1. juli 1994;

(4) landene i Central- og Østeuropa og i det tidligere Sovjetunionen, som er omfattet af PHARE- og TACIS-programmerne, betragter uddannelse, og navnlig de videregående uddannelser, som et af nøgleelementerne i den økonomiske og sociale reformproces;

(5) Fællesskabet har indgået associeringsaftaler med seks lande i Centraleuropa (8) og har undertegnet sådanne aftaler (9) med fire andre lande;

(6) der vil eventuelt blive undertegnet eller indgået associeringsaftaler med andre centraleuropæiske lande;

(7) Det Europæiske Råd fastlagde på sit møde i Essen (december 1994) en strategi »forud for tiltrædelsen« for disse lande, som bl.a. gik ud på at åbne fællesskabsprogrammerne, navnlig på uddannelsesområdet;

(8) TEMPUS kan stadig bidrage effektivt til den udvikling af de videregående uddannelsers struktur, der er nødvendig for at forbedre de faglige kvalifikationer, der er tilpasset til den økonomiske reform, med henblik på integrationen i det indre marked, og der findes ikke andre instrumenter, der kan føre til dette mål;

(9) de associerede lande i Centraleuropa skal fastlægge en særlig strategi og definere deres specifikke behov inden for rammerne af TEMPUS, bl.a. under hensyn til åbningen af SOCRATES- og Leonardo-programmerne;

(10) i overensstemmelse med bestemmelserne i de tillægsprotokoller til associeringsaftalerne om deltagelse i fællesskabsprogrammer, der skal indgås med de associerede lande i Central- og Østeuropa er SOCRATES-programmet i henhold til dets artikel 7, stk. 3 og Leonardo-programmet i henhold til dets artikel 9, stk. 1, åbne for deltagelse fra disse lande;

(11) Det Europæiske Fællesskab har undertegnet partnerskabsaftaler med Belarus, Kasakhstan, Kirgisistan, Moldova, Rusland og Ukraine og er ved at forhandle om aftaler med andre uafhængige stater fra det tidligere Sovjetunionen;

(12) den nylige iværksættelse af TEMPUS i de lande, der modtager TACIS-støtte, og hvis behov er større og dækker et større område, berettiger fuldt ud til fortsættelse af de påbegyndte aktioner;

(13) der er udarbejdet et finansieringsprogram for PHARE- og TACIS-programmerne; finansieringsprogrammet løber indtil 31. december 1999;

(14) ifølge artikel 11 i afgørelse 93/246/EØF skal Kommissionen foretage en evaluering af TEMPUS-programmets gennemførelse og inden den 30. april 1996 forelægge et forslag til videreførelse eller tilpasning af programmet for perioden fra den 1. juli 1998;

(15) resultaterne af denne evaluering har vist, at det var rigtigt at vælge støtteformer og differentiere støtten på grundlag af nationale behov og de videregående uddannelsessystemers prioriteringer;

(16) evalueringen har endvidere vist, at TEMPUS i partnerlandene kan bidrage effektivt til spredningen af undervisningstilbuddene og til samarbejdet mellem universiteter og således skabe gunstige betingelser for udviklingen af det videnskabelige, kulturelle og økonomiske samarbejde;

(17) evalueringens resultater, jf. ovenfor, bekræftes af den bedømmelse af programmet, der gives af de kompetente myndigheder i landene i Central- og Østeuropa og i republikkerne fra det tidligere Sovjetunionen, samt af de meninger, som er udtrykt af programmets brugere, af de organisationer, der står for programmerne i partnerlandene og i Den Europæiske Union, samt af sagkyndige og kvalificerede repræsentanter, og som afspejler synspunkterne i de europæiske universitetsmiljøer;

(18) i Fællesskabet og i tredjelande findes der forskellige regionale og/eller nationale, offentlige og/eller private organer, der kan inddrages i ydelse af en effektiv finansiel bistand inden for de videregående uddannelser;

(19) traktaten indeholder ikke anden hjemmel til vedtagelse af denne afgørelse end artikel 235; betingelserne for at anvende denne artikel er opfyldt -

TRUFFET FØLGENDE AFGØRELSE:

Eneste artikel

Afgørelse 93/246/EØF ændres således:

1) Artikel 1 affattes således:

»Artikel 1

Varigheden af TEMPUS II

Hermed vedtages anden fase af programmet for tværeuropæisk samarbejde inden for de videregående uddannelser, i det følgende benævnt TEMPUS II, for en seksårig periode, der løber fra den 1. juli 1994.«

2) Bilaget erstattes af bilaget til nærværende afgørelse.

3) Artikel 11, stk. 2 og 3, affattes således:

»Kommissionen forelægger inden den 30. april 1998 en foreløbig rapport, der omfatter evalueringsresultaterne. Denne rapport ledsages eventuelt af et forslag til videreførelse eller tilpasning af TEMPUS for perioden fra den 1. juli 2000 for de partnerlande, der endnu ikke har adgang til de foranstaltninger vedrørende de videregående uddannelser, som er fastsat i Fællesskabets uddannelsesprogrammer (SOCRATES, Leonardo).

Kommissionen forelægger en endelig rapport senest den 30. juni 2004.«

Udfærdiget i Bruxelles, den 21. november 1996.

På Rådets vegne

N. BHREATHNACH

Formand

(1) EFT nr. C 207 af 18. 7. 1996, s. 8.

(2) Udtalelse afgivet den 15. november 1996 (endnu ikke offentliggjort i Tidende).

(3) EFT nr. C 295 af 7. 10. 1996, s. 34.

(4) Udtalelse afgivet den 19. september 1996 (endnu ikke offentliggjort i Tidende).

(5) EFT nr. L 375 af 23. 12. 1989, s. 11. Forordningen er senest ændret ved forordning (EF) nr. 463/96 (EFT nr. L 65 af 15. 3. 1996, s. 3).

(6) EFT nr. L 187 af 29. 7. 1993, s. 1.

(7) EFT nr. L 112 af 6. 5. 1993, s. 34.

(8) Polen, Ungarn, Tjekkiet, Slovakiet, Rumænien, Bulgarien.

(9) Estland, Letland, Litauen og Slovenien.

BILAG

»BILAG

Fælleseuropæiske projekter

1. Det Europæiske Fællesskab yder tilskud til fælleseuropæiske projekter af maksimalt tre års varighed.

De fælleseuropæiske projekter skal omfatte mindst ét universitet fra et partnerland, ét universitet fra en medlemsstat og én partnerinstitution (universitet eller virksomhed) fra en anden medlemsstat.

2. Der kan gennem de fælleseuropæiske projekter ydes tilskud til aktiviteter i overensstemmelse med de berørte institutioners specifikke behov og de prioriteter, der er fastlagt, herunder

i) samarbejdsprogrammer inden for undervisning og uddannelse, især oprettelse af nye studieforløb, udvikling og revision af læseplaner, udvikling af universiteternes kapacitet inden for efter- og videreuddannelse og omskoling, gennemførelse af korte, intensive kurser samt udvikling af fjernundervisningssystemer

ii) foranstaltninger med henblik på reform og udvikling af de videregående uddannnelser og disses kapacitet, især gennem omstrukturering af forvaltningen af videregående uddannelsesinstitutioner og uddannelsessystemer, modernisering af faciliteter ved køb af det udstyr, der kræves for at gennemføre et fælleseuropæisk projekt, og i givet fald gennem ydelse af faglig og finansiel bistand til de ansvarlige myndigheder

iii) fremme af samarbejde mellem universiteter og de socioøkonomiske aktører, herunder erhvervslivet, gennem fælles aktioner

iv) udvikling af mobiliteten for lærere, universiteternes administrative personale og studerende inden for rammerne af fælleseuropæiske projekter:

a) stipendier til undervisningspersonale eller administrativt personale fra et universitet eller undervisere/instruktører fra virksomheder i medlemsstaterne med henblik på virke som lærere/instruktører i partnerlande eller vice versa i et tidsrum, der kan strække sig fra en uge op til et år (1)b) stipendier til undervisningspersonale eller administrativt personale fra et universitet i et partnerland med henblik på efteruddannelses- og omskolingsophold i Det Europæiske Fællesskab (1)c) stipendier, til og med Ph.D.-niveau, til både studerende fra parterlandene, der gennemfører studieperioder i Det Europæiske Fællesskab, og til studerende fra Fællesskabet, der tilbringer studieperioder i partnerlandene. Stipendierne tildeles normalt for en periode på mellem tre måneder og et år (1)d) blandt de studerende, der deltager i specifikke mobilitetsfremmende fælleseuropæiske projekter, vil studerende, der deltager i projekter, hvor studieperioden i udlandet fuldt ud anerkendes på de studerendes hjemuniversitet, få fortrinsret (1)e) støtte til lærere, instruktører, studerende og kandidater fra partnerlandene, der har afsluttet deres studier, men som endnu ikke har påbegyndt deres første ansættelsesforhold, og som ønsker at gennemføre en erhvervspraktikperiode af en varighed på mellem en måned og et år i virksomheder i Fællesskabet eller vice versa (1)v) aktiviteter, der bidrager til det fælleseuropæiske projekts heldige gennemførelse, og som involverer to eller flere partnerlande.

Strukturforanstaltninger og/eller supplerende foranstaltninger

Der ydes stipendier til gennemførelse af en række sturkturforanstaltninger og/eller supplerende foranstaltninger (bl.a. faglig bistand, seminarer, undersøgelser, publikationer, informationsaktiviteter). Disse foranstaltninger har til formål at støtte programmets mål, som bl.a. går ud på at bidrage til udvikling og omstrukturering af videregående uddannelsessystemer i partnerlandene.

Som led i disse strukturforanstaltninger ydes der stipendier bl.a. med henblik på:

- at udvide og forbedre mulighederne for og gennemførelsen af strategisk planlægning og institutionel udvikling af videregående uddannelsesinstitutioner på universitets- eller fakultetsplan

- at støtte udbredelsen af samarbejdsaktioner, der tager sigte på at opfylde TEMPUS-målene, også på længere sigt

- at udarbejde en national strategi i et bestemt partnerland for at udvikle et særligt aspekt af de videregående uddannelser.

(1) Der tildeles ikke individuelle mobilitetsstipendier, hvis der er adgang til disse aktiviteter inden for rammerne af Fællesskabets uddannelsesprogrammer (SOCRATES, Leonardo).

Individuelle stipendier

Udover støtte til de fælleseuropæiske projekter, strukturforanstaltningerne og/eller de supplerende foranstaltninger, yder Det Europæiske Fællesskab også tilskud i form af individuelle stipendier til lærere, instruktører, universitetsadministratorer, overordnede ministerielle embedsmænd, uddannelsesplanlæggere og andre uddannelseseksperter fra partnerlande eller Fællesskabet med henblik på besøg, der skal fremme kvaliteten, udviklingen og omstruktureringen af undervisningen og de videregående uddannelser i partnerlandene.

Disse besøg kan bl.a. dække følgende områder:

- udvikling af kurser og undervisningsmateriale

- personaleudvikling, bl.a. gennem omskoling og erhvervspraktik

- undervisningsaktiviteter

- aktiviteter til støtte af udviklingen af de videregående uddannelser.

Støtteaktiviteter

1. Kommissionen modtager den nødvendige faglige bistand til de aktiviteter, der gennemføres i overensstemmelse med afgørelsen, og for at sikre den nødvendige overvågning af programmets gennemførelse.

2. Der ydes støtte til en passende ekstern evaluering af TEMPUS II.«